Nordjyllands Beredskab rykkede mandag morgen klokken 7.45 ud til en brand på Havnevej i Sillerslev på Mors. Her var en lade brudt i brand, og da beredskabet ankom til stedet, var bygningen overtændt. - Tagpladerne sprang og flammerne var gået gennem taget, så det eneste vi kunne, var at begrænse skaderne og sørge for at den ikke bredte sig til den sammenbyggede bygning, hvilket vi lykkedes med, fortæller indsatsleder på stedet Mogens Hansen. Opdagede det inden morgenmaden Det var beboeren selv, der opdagede branden. Han sad og spiste morgenmad i sin udestue, der ligger et stykke fra laden, da han hørte knasen. - Der er tæt tåge herude, så da ejeren går ud for at tjekke, ser han, at der står flammer gennem taget, forklarer indsatslederen. Laden blev brugt til opbevaring af diverse biler og en enkelt traktor, som alle er udbrændt. Der skete ingen personskade ved branden. Beredskabet er klokken 9.00 stadig på adressen, og man kommer nok ikke derfra foreløbigt. - Vi går i gang med efterslukningen om 15 til 20 minutter, og så går der nogle timer før vi er færdige, konstaterer indsatslederen.

Referat:
Bygningen var overtændt, da beredskabet ankom.